LUR 'kry weeldemotor vir Kersfees' | Maroela Media
Bobby Stevenson, DA-lid van die Oos-Kaapse wetgewer. Foto: Facebook
Die Oos-Kaapse LUR vir gesondheid het as deel van die provinsie se aangepaste begroting 'n nuwe motor van amper R1 miljoen gekry.
'n Deel van die gesondheidsdepartement se aangepaste begroting, wat Donderdag goedgekeur is, is 'n bedrag van R901 000 vir die LUR se nuwe ryding, sê Bobby Stevenson, DA-lid van die provinsiale wetgewer, terwyl die departement net R325 000 bymekaar kon skraap vir rolstoele, gehoorapparate en ortotika.
"Dié buitensporige uitgawe wys net hoe uit voeling die gesondheidsdepartement met die werklikheid is," meen Stevenson, wat die motor as 'n vroeë Kersgeskenk vir die LUR beskryf het. "Ons veroordeel dit ten sterkste."
Hy sê die feit dat 'n LUR ná 'n verkiesing op 'n nuwe voertuig geregtig is, beteken dié uitgawe, so kort voor die verwagte verkiesing in Mei aanstaande jaar, is 'n volslae vermorsing van geld.
Om 'n voertuig teen dié prys te koop, wys die middelvinger vir besuinigingsmaatreëls.
"'n Mens moet die vraag vra: Wat het geword van die fiskale konsolideringstrategie van die minister van finansies?" sê Stevenson. "Om 'n voertuig teen dié prys te koop, wys die middelvinger vir besuinigingsmaatreëls."
Hy meen die provinsie trek "ongetwyfeld" noustrop. "Die departement het 'n bykomende R4,1 miljard versoek in die aangepaste begroting, maar net R675 miljoen gekry. Gesondheid het R1,8 miljard gevra en R325,9 miljoen gekry. Onderwys wou R1,247 miljard hê, maar het R126 miljoen gekry."
Hy sê wat die gordel stywer trek betref, is die Oos-Kaap "se gordel steeds te los". Die provinsie het in die afgelope jaar minstens R1,4 miljard aan niewesenlike uitgawes bestee, soos R101,5 miljoen vir spyseniering, R565 miljoen aan konsultante en R792 miljoen aan vervoer en verblyf. "'n Mens sou dink die LUR sou groter besnoeiings aangekondig het as die R45 miljoen wat dit genoem het."
Stevenson het gesê in baie lande is sprake van "toesighouer-politiek" waar geen geld ses maande voor 'n verkiesing aan nuwe voertuie, geboue, huurkontrakte of advertering bestee word nie.
"Ons gun die LUR 'n veilige, ordentlike ryding, maar in die lig van die provinsie se kontantkrisis sou 'n mens van die LUR verwag het om 'n beter voorbeeld te stel."
Bobby Stevenson Oos-Kaap
ek weet net nie hoekom mense in sulke duur motors ry nie. Is dit maar om vir almal te wys hoe ryk jy is of is dit omdat jy niks gewoond is nie. Dis ons Jan Publiek se geld wat so gemors word vir hul weelderige lewe
nuwe ryding voor kersfees, nou kan die ander swart minderbevoorregdes sien hulle grootkoppe kry nuwe goed, so hulle verwag dat hulle ook iets sal kry, so – stem – anc – africa no current –